****

**VI. RESUME AF SIKKERHEDSRAPPORTEN**

Virksomheden Yara Danmark Gødning A/S, Randers Terminalen er omfattet af lovgivningen i overensstemmelse med det såkaldte Seveso-direktiv som implementeret i dansk lovgivning og skal derfor som risikovirksomhed af kategori kolonne 3 udarbejde en sikkerhedsrapport. Randers Terminalen har senest opnået myndighedernes accept af sikkerhedsrapporten i 2014. Der er nu her i 2016 udarbejdet en revideret sikkerhedsrapport som følge af terminalens planer om at udvide oplaget af nedennævnte ”Seveso produkt”.

Yara Danmark Gødning A/S, Randers Terminalen håndterer gødningsprodukter til det danske landbrug. Håndteringen omfatter losning af skibe, bulkhåndtering, emballering samt håndtering og lagring af storsække på 750 kg, som lagres midlertidigt på terminalen og derefter lastes på bil/båd til kunderne.

Et af terminalens produkter (NS 27-4) er et såkaldt ”Seveso produkt” og indgår under reglerne i overensstemmelse med Seveso-direktivet.

Såfremt dette produkt opvarmes til > 170⁰C, afgiver produktet giftige nitrøse gasser. Disse gasser består af blandt andet nitrogendioxid (NO2), hvilket er den mest giftige komponent af de nitrøse gasser. Indånding af gasserne skal altid undgås. Såfremt gasserne indåndes i høje koncentrationer, kan der opstå skader på lungerne, såkaldt lungeødem.

Forhøjede NO2 værdier kan spredes, udenfor terminalens område ved en alvorlig kemisk ulykke.

Årsager til ophedning kan være brand i terminalens udstyr, såsom transportbånd, læssemaskiner, lastbiler eller i terminalens dieseltank.

Det værst tænkelige uheld i forhold til omgivelserne er, hvis der opstår brand i en gummiged, mens den arbejder tæt på oplagret gødning i et sækkelager, omringet på 3 sider af opstablede storsække med NS 27-4. Den maksimale konsekvensafstand AEGL3 (30 min) i en højde af 1 meter når op til ca. 163 m væk fra branden. Det er dog ikke hele arealet inden for de 163 m, der ved samme brand påvirkes af AEGL3, men kun et mindre cirkeludsnit. Det område, der kan påvirkes, afhænger af den pågældende vindretning.

Der er i forbindelse med revisionen af sikkerhedsrapporten beregnet den stedbundne risiko (isorisikokurver) rundt om terminalen og ligeledes samfundsrisikoen (F-N kurve). Begge typer risiko opfylder de sædvanlige acceptkriterier, som anvendt af risikomyndighederne.

På grund af den risiko, som er tilstede ved ophedning af produktet, er terminalen konstrueret og bygget af overvejende ikke brandbare materialer. Terminalens medarbejdere er fortrolige med de produkter, de håndterer, og kender produkternes risici. Terminalen har et indarbejdet sikkerhedssystem med beskyttelsesrunder, forebyggende vedligeholdelse (på både mekaniske og elektriske emner) og et opfølgningssystem på sundheds-, miljø- og sikkerhedsaktiviteter. Personalet indgår i en brandberedskabsstyrke, som skal hjælpe den lokale redningstjeneste med at begrænse følgerne ved en kemikalieulykke samt stoppe ulykken.